Sopotnica (reka)
<s>Sopotnica je naziv reke i sela na teritoriji opštine Prijepolje, jugozapadna Srbija.</s><s>Selo je smešteno na padinama planine Jadovnik, između reka Mileševke i Lima.</s>

<s>Selo Sopotnica je nekada bilo poznato po vodenicama i valjaricama od čijeg rada je stanovništvo zarađivalo za život meljući žito i valjajući sukno.</s><s>Trend sve veće industrijalizacije u drugoj polovini XX veka je doveo do toga da njihov značaj opadne.</s>

<s>Reka izvire na planini Jadovnik na 1.150 m nv i pritoka je Lima.</s><s>Sam naziv Sopotnica vezuje se za sopot vode, označava vodu koja sopoće, huči.</s><s>Razlika između najvišeg izvora  i ušća (465 m nv) je 685 m. Geomorfološko-hidrološke vrednosti predstavljaju četiri kraška vrela, i sedam bigrenih terasa preko kojih otiču vrelski vodotoci gradeći vodopade i slapove različitih dimenzija duž celog svog toka.</s><s>Najveći od njih nalazi se na trećem nivou i visok je 25 metara, dok se visina ostalih vodopada kreće od 19 do 23 metra.</s><s>„Zaštitni znak“ ove reke je siga, kamen koji nastaje taloženjem kalcijum-karbonata na mahovini i lišću.</s><s>Kamen je mekan i može se seći, pa su ga ljudi često eksploatisali kao građevinski materijal.</s><s>Danas je to zabranjeno.</s>

<s>U Službenom glasniku Republike Srbije broj 110/2005 od 12.12.2005 objavljeno je da je područje reke Sopotnice, dobilo status spomenika prirode.</s><s>Kao zaštićeno prirodno dobro od izuzetnog značaja dobilo je status zaštite I kategorije.</s><s>Spomenik prirode "Slapovi Sopotnice" stavlja se pod zaštitu radi očuvanja morfo-hidroloških vrednosti predstavljenih sa četiri kraška vrela, više izvora i sedam bigrenih terasa preko kojih otiču vrelski vodotoci gradeći živopisne vodopade i slapove, radi očuvanja i unapređenja lepote predela i uređenja zaštićenog prostora, kao i radi očuvanja raznovrsnosti divljeg biljnog i životinjskog sveta, a u interesu nauke, obrazovanja, kulture, rekreacije i turizma.</s>

<s>Planinarsko društvo Kamena gora iz Prijepolja je upravitelj zaštićenim područjem.</s>

<s>U okviru prirodnog dobra zabranjeno je: 
 kaptiranje izvora i vrela u neposrednom izvorištu Sopotnice, pregrađivanje, kanalisanje i drugi hidrotehnički radovi u koritima vodotoka, osim zajaživanja vode za potrebe rada vodenica, naučnog istraživanja i obnavljanja procesa stvaranja bigra i bigrenih terasa 
 eksploatacija naslaga bigra i druge radnje kojima se oštećuju reljef bigrenih terasa i izgled i funkcije slapova i vodopada 
 otvaranje majdana kamena i eksploatacija drugih mineralnih sirovina 
 izgradnja stambenih, ekonomskih, pomoćnih i drugih objekata namenjenih poljoprivrednoj proizvodnji, osim u okviru građevinskih parcela postojećih domaćinstava, kao i izgradnja industrijskih i vikendica</s>

<s>Reference</s>

<s>Spomenici prirode u Srbiji
Prijepolje</s>

